和郁簿述懷古風
作者：虞儔
朝代：宋

paragraphs: 莫笑當年韓與侯，釣魚溫水垂纖鈎。
鳶肩自是騰上速，安用常何薦馬周。
先生直氣摩星斗，肯來州縣甘低頭。
蒞官姑欲行所學，一猿未足勝衆猴。
平生一介重取與，邈視不義如雲浮。
同舍償金初何有，從者竊屨還言否。
古井新來亦波浪，夷途强指如山丘。
毀言中人以疑似，心苟無瑕何足尤。
雖然鑠金忌衆口，此語不妄聞諸鄒。
誰知三月未得祿，長饑日典鷫鸘裘。
不作顔公乞米帖，吟詩肝腎愁鎸鎪。
詩成險語破鬼膽，我慚屬和真蠻謳。
願須暇日薦所有，君方有行寧少留。
何妨暫駕揚州鶴，猶勝他人萬斛舟。